Diari Oficial de la Generalitat Valenciana


Sumari del DOGV 6541, del 13-06-2011 (2011/6721)

RESOLUCIÓ de 24 de maig de 2011, de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, per la que es reconeix la participació del professorat en els projectes d'innovació educativa a través de la ferramenta eTwinning.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6541

Data del DOGV
:   13-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6721


Data del document
:   24-05-2011

Organisme emissor
:   Conselleria d'Educació

Tipus de document
:   Resolució

RESOLUCIÓ de 24 de maig de 2011, de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, per la que es reconeix la participació del professorat en els projectes d'innovació educativa a través de la ferramenta eTwinning. [2011/6721]  
Per Decisió núm. 1720/2006/CE del Parlament Europeu i del Consell de 15 de novembre de 2006, s'establix un programa d'acció en l'àmbit del programa d'aprenentatge permanent que pretén estimular l'intercanvi, la cooperació i la mobilitat entre els sistemes d'educació i formació dins de la Unió Europea, de manera que es convertisquen en una referència de qualitat mundial, establint, en l'article 3, apartat a) el subprograma Comènius, que atendrà les necessitats ensenyança i aprenentatge de tots els participants en l'educació preescolar i escolar, fins al final del segon cicle d'educació secundària, així com dels centres i organitzacions que impartixen eixa educació.  
  
D'altra banda, la Decisió núm. 2318/2003/CE del Parlament Europeu i del Consell DO L 345 de 31.12.2003, P.9 va establir un programa plurianual per a la integració efectiva de les tecnologies de la informació i la comunicació (TIC) en els sistemes d'educació i formació a Europa (programa eLearning).  
La mesura d'acompanyament eTwinning o «agermanament escolar electrònic» està integrada en el subprograma Comènius de la Unió Europea. L'objectiu principal és el de compartir temàtiques a través d'un treball en equip recolzant-se en els fonaments pedagògics del model d'Aprenentatge en Col·laboració Assistit per Ordinador (CSCL). La finalitat és la de promoure l'agermanament entre centres educatius de països europeus i aprofitar les possibilitats que oferixen les tecnologies de la Informació i la Comunicació (TIC).   
La Llei Orgànica 2/2006, de 3 de maig, d'Educació, establix l'objectiu d'obrir els sistemes d'educació i formació al món exterior, la qual cosa exigix reforçar els llaços amb la vida laboral, amb la investigació i amb la societat en general, desenrotllar l'esperit emprenedor, millorar l'aprenentatge d'idiomes estrangers, augmentar la mobilitat i els intercanvis i reforçar la cooperació europea. Així mateix, en l'article 102.1 establix que la formació permanent del professorat constituïx un dret i una obligació de tot el professorat i una responsabilitat de les administracions educatives i dels propis centres, especificant en l'apartat 3 que les administracions educatives promouran la formació de llengües estrangeres de tot el professorat, independentment de la seua especialitat. Finalment, en l'article 103.2 establix que s'afavorirà la mobilitat internacional dels docents, els intercanvis lloc a lloc i les estades en altres països.  
Per tot això, en virtut de les competències que m'atribuïx el Decret 118/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Educació, així com per l'Orde de 29 de febrer de 2008, de la Conselleria d'Educació, de desplegament del Reglament Orgànic i Funcional del dit departament, resolc:  
  
  
Primer. Objecte  
L'objecte de la present resolució és establir les condicions de reconeixement al professorat per la seua participació en el programa eTwinning.  
  
Segon. Destinataris  
Professorat de qualsevol nivell educatiu no universitari.  
  
Tercer. Condicions per al reconeixement al professorat  
Per a reconéixer la participació del professorat en el programa eTwinning s'establixen les condicions següents:  
a) Que es registren els projectes en la web oficial del programa i obtinguen l'autorització del Servici d'Innovació i Qualitat Educativa abans de l'inici del curs en què es va a desenrotllar.  
b) Que els projectes tinguen una duració mínima de 6 mesos.  
c) Que els projectes s'inicien abans del 31 de desembre de 2010.  
La duració màxima, a l'efecte d'este reconeixement, serà de dos cursos escolars. La continuïtat del segon curs requerirà que el professorat presente el projecte de treball i l'informe de seguiment al finalitzar el curs escolar 2010-2011.   
  
Quart. Documentació   
El professorat interessat a obtindre el reconeixement derivat de la seua participació en el projecte eTwinning haurà de presentar la documentació següent:  
a) Projecte de treball i informe final: Una vegada finalitzat el projecte, tant si té un o dos anys de duració i abans del 20 de juny de 2011, el professorat responsable haurà de presentar la memòria de treball segons el document de l'annex I i una memòria final segons el model de l'annex III .  
b) Projecte de treball i informe de seguiment: En el cas que el projecte tinga una duració de més d'un curs, el professorat responsable del projecte eTwinning, haurà de presentar abans del 20 de juny de 2011, un informe de seguiment d'acord amb el model de l'annex II junt amb la memòria de treball segons el document de l'annex I i a més, al finalitzar el projecte en el segon curs escolar 2011-2012, la documentació indicada en el punt anterior.  
  
c) La documentació haurà de ser remesa en format electrònic a la direcció i en format paper a la Unitat de Programa d'Aprenentatge Permanent de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, sítia en l'avinguda Campanar, 32 (46054) de València.  
  
  
Quint. Reconeixement  
1. Una vegada revisada i valorada la documentació, el Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional proposarà al Servici de Formació del Professorat de la Direcció General de Personal, el reconeixement al professorat participant en els projectes realitzats a través de la ferramenta eTwinning.  
2. Se'ls reconeixerà, segons siga el cas, un total de 35 hores de formació al professorat responsable i de 30 hores al professorat participant, atés que este programa d'innovació educativa s'ajusta a allò que s'ha preceptuat en l'article vint-i-sis de l'Orde 99/2010, de 21 de desembre, de la Conselleria d'Educació, per la que es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443 de 21.01.2011), tal com assenyala l'article quaranta-un, de l'esmentada orde, pel que es regula l'acreditació i valoració de les activitats de formació permanent i altres activitats per a la millora de la qualitat de l'ensenyança, a l'efecte del complement retributiu relacionat amb la formació permanent del professorat.  
  
3. Se certificarà a un màxim de dos professors/es del mateix centre educatiu. Excepcionalment i sempre que es justifique de forma suficient, el Servici d'Innovació i Qualitat Educativa podrà proposar a més de dos professors/res perquè els siga reconeguda la seua participació.  
3. El Servici de Formació del Professorat de la Direcció General de Personal de la Conselleria d'Educació, al terme del programa, expedirà la corresponent certificació.  
La present resolució produirà efecte l'endemà de la seua publicació en el Diari Oficial de la Comunitat Valenciana.  
Contra la present resolució, que no esgota la via administrativa, es podrà interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà a la seua publicació. Tot això de conformitat amb el que disposen els articles 107, 114 i 115 de la Llei 30/1992 del Règim Jurídic de les Administracions Públiques i del Procediment Administratiu Comú.  
  
València, 24 de maig de 2011.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.